Dôvodová správa
A. Všeobecná časť

Ministerstvo financií Slovenskej republiky predkladá návrh zákona, ktorým sa mení a dopĺňa zákon č. 431/2002 Z. z. o účtovníctve v znení neskorších predpisov a ktorým sa mení a dopĺňa zákon č. 423/2015 Z. z. o štatutárnom audite a o zmene a doplnení zákona č. 431/2002 Z. z. o účtovníctve v znení neskorších predpisov v znení neskorších predpisov (ďalej len „návrh zákona“).

Návrh zákona  reaguje na potrebu zabezpečiť transpozíciu čl. 1 až 3 smernice Európskeho parlamentu a Rady (EÚ) 2026/470  z 24. februára 2026, ktorou sa menia smernice 2006/43/ES, 2013/34/EÚ, (EÚ) 2022/2464 a (EÚ) 2024/1760, pokiaľ ide o určité požiadavky na vykazovanie informácií o udržateľnosti podnikov a určité požiadavky na náležitú starostlivosť podnikov v oblasti udržateľnosti  (Ú. v. EÚ L, 2026/470, 26. 2. 2026) (ďalej len „smernica (EÚ) 2026/470“) do slovenského právneho poriadku, a to do zákona č. 431/2002 
Z. z. o účtovníctve v znení neskorších predpisov (ďalej len „zákon o účtovníctve“) a  zákona 
č. 423/2015 Z. z. o štatutárnom audite a o zmene a doplnení zákona č. 431/2002 Z. z. o účtovníctve v znení neskorších predpisov v znení neskorších predpisov (ďalej len „zákon o štatutárnom audite“). 

V súčasnosti je oblasť vykazovania informácií o udržateľnosti upravená v § 20c až § 20i zákona o účtovníctve, ktorými boli transponované požiadavky smernice Európskeho parlamentu a Rady (EÚ) č. 2022/2464  zo 14. decembra 2022, ktorou sa mení nariadenie (EÚ) č. 537/2014, smernica 2004/109/ES, smernica 2006/43/ES a smernica 2013/34/EÚ, pokiaľ ide o vykazovanie informácií o udržateľnosti (Ú. v. EÚ L 322, 16. 12. 2022) (tzv. CSRD smernica). Vzhľadom na významnú administratívnu záťaž, ktorú uvedené požiadavky na vykazovanie  informácií o udržateľnosti prinášajú, je cieľom čl. 2 a 3 smernice (EÚ) 2026/470 znížiť toto administratívne zaťaženie vrátane významného zníženia rozsahu účtovných jednotiek s povinnosťou vykazovania informácií o udržateľnosti. V nadväznosti na aplikačnú prax súvisiacu s plnením povinnosti vykazovania informácií o udržateľnosti vykazujúcimi účtovnými jednotkami vo väzbe na získanie informácií od subjektov v hodnotovom reťazci týchto vykazujúcich účtovných jednotiek je tiež cieľom smernice (EÚ) 2026/470 zaviesť ochranné opatrenia pre subjekty v hodnotovom reťazci, ktorých priemerný prepočítaný počet zamestnancov za bezprostredne predchádzajúce účtovné obdobie neprekročil 1 000, a to najmä obmedzenie rozsahu poskytovaných informácií. V tejto súvislosti Európska komisia formou delegovaného aktu prijme súbor tzv. dobrovoľných štandardov vykazovania informácií o udržateľnosti, ktoré budú predstavovať maximálny rozsah informácií, ktoré majú byť poskytované účtovným jednotkám na účely plnenia ich povinnosti vykazovania informácií o udržateľnosti.  

S cieľom zabezpečiť transpozíciu čl. 1 smernice (EÚ) 2026/470 je  potrebné v zákone o štatutárnom audite zaviesť prechodné obdobie pre registráciu audítorov a audítorských spoločností z tretích štátov vykonávajúcich uistenie v oblasti vykazovania informácií o udržateľnosti spoločností z tretích štátov. Súčasťou navrhovaných zmien v zákone o štatutárnom audite sú aj legislatívne úpravy na základe podnetov z aplikačnej praxe napríklad úprava výšky príspevkov a poplatkov platených Úradu pre dohľad nad výkonom auditu vybranými subjektmi verejného záujmu, subjektmi osobitného významu podľa § 2 ods. 15 písm. f) prvého bodu zákona o štatutárnom audite a štatutárnymi audítormi a audítorskými spoločnosťami v dôsledku vplyvu inflácie za posledné roky.

Návrh zákona má negatívny a pozitívny vplyv na rozpočet verejnej správy a negatívny a pozitívny vplyv na podnikateľské prostredie. Návrh zákona nemá sociálne vplyvy ani vplyv na služby verejnej správy pre občana, informatizáciu spoločnosti, životné prostredie, manželstvo, rodičovstvo a rodinu. 

Predkladaný návrh zákona je v súlade s Ústavou Slovenskej republiky, ústavnými zákonmi a inými právnymi predpismi, s nálezmi Ústavného súdu Slovenskej republiky, medzinárodnými zmluvami a dokumentmi, ktorými je Slovenská republika viazaná, ako aj v súlade s právom Európskej únie.

